C 214/158
SL
Uradni list Evropske unije
16.6.2023
četrtek 19. januarja 2023
BE.
ker delo žensk predstavlja dodano vrednost v sektorju obrtniškega ribolova;
BF.
ker sektor malega ribolova vse bolj tekmuje z drugimi dejavnostmi modrega gospodarstva, pa tudi z interesi energije iz obnovljivih virov, ki vplivajo na številne dejavnosti ob obali, na plažah ali v pristaniških območjih, s čimer bi lahko prišlo do prevzema območij, ki jih prej skoraj izključno uporabljal sektor malega ribolova, kar bi povzročilo njegovo izrinjenje ter prilaščanje morja in obale;
BG.
ker zaradi procesov gentrifikacije na številnih razvijajočih se obalnih območjih obstaja tveganje, da si mali ribiči življenja na obalnih območjih ne bodo več mogli privoščiti, kar jih bo oddaljilo od njihovega kraja dela, njihovo dejavnost pa še bolj otežilo in oviralo;
BH.
ker EU daje vse večji poudarek ohranjanju, kar zlasti vpliva na mali ribolov, kot se je zgodilo v primeru oblikovanja zaščitenih morskih območij in njihovih mrež, ki na mali ribolov vplivajo z omejevanjem povezanih dejavnosti in omejevanjem mobilnosti; ker se vpliv na ta segment redko upošteva pri oblikovanju teh politik, kar še poslabšuje dejstvo, da deležniki iz segmenta niso ustrezno vključeni v te postopke (30);
BI.
ker sta ribiški sektor na splošno in zlasti mali ribolov premalo zastopana pri opredeljevanju politik upravljanja ribištva in politik o uporabi morskega prostora;
BJ.
ker obstajajo različne vrste ribiških organizacij z različnimi ravnmi članstva, ki zastopajo mali ribolov: med drugim od organizacij proizvajalcev do ribiških združenj, združenj lastnikov ladij in zadrug; ker številni mali lastniki plovil niso povezani v nobeno organizacijo; ker so zaposleni v ribiški industriji zastopani v ribiških sindikatih; ker bi moral sektor odločati o tem, kako se organizira;
BK.
ker je razčlenitev ustreznih podatkov neustrezna, zaradi česar je dostop do podrobnih informacij otežen, zlasti kar zadeva mali ribolov, in ovirana analiza, med drugim zlasti v smislu razčlenitve podjetij, lastnikov plovil, zaposlenih v ribištvu, plovil in orodja, delovnih pogojev, starosti in spola;
Krepitev malega ribolova vzdolž vrednostne verige, spodbujanje višjih ribolovnih prihodkov in ustvarjanje priložnosti za diverzifikacijo dohodka
1.
meni, da prihodnost malega, priobalnega in obrtniškega ribolova ni odvisna le od dolgoročnih in trajnostnih ukrepov, temveč tudi od takojšnjih, smiselnih in učinkovitih ukrepov za povečanje stopnje dobička ribičev, tudi z dodelitvijo višjih kvot v skladu z znanstvenim mnenjem; meni, da je treba okrepiti organizacijske in poslovne zmogljivosti sektorja in privlačnost poklica, poskrbeti za usposabljanje in usmerjeno podporo za mlade ter izboljšati pogoje delovanja, zlasti za vključevanje žensk na plovila in v sektor na splošno, ter okrepiti njegov položaj v dobavni verigi; zato poziva Komisijo, naj v tesnem sodelovanju z državami članicami vzpostavi in izvaja podporne mehanizme za mali, obrtniški in priobalni ribolov, zlasti v okviru ESPRA, s katerimi bodo lahko reševale težave, ki so specifične za ta del sektorja;
2.
meni, da je za prihodnost malega ribolova nujno, da se v skupni ribiški politiki prizna njegova posebna narava in da se sedanji instrumenti prilagodijo potrebam tega sektorja;
3. poudarja, da je potrebna skupna, širša in ustreznejša opredelitev malega, obrtniškega in priobalnega ribolova; poudarja, da bi morala biti takšna opredelitev pragmatična, merljiva in jasna; poudarja tudi, da bi morala opredelitev izhajati iz ustrezne ocene, ob upoštevanju značilnosti in meril za segment malega ribolova, ne samo dolžine plovila, da bi se evropska opredelitev malega ribolova uskladila z dejanskim stanjem tega segmenta, kot že velja za obstoječe opredelitve, vključene v nekatere mednarodne konvencije, kot sta Mednarodna komisija za ohranitev tunov v Atlantiku (ICCAT) ali Generalna komisija za ribištvo v Sredozemlju (GFCM);
(30)
Glej str. 8 v Small-Scale Fisheries in Europe: Status, Resilience and Governance (Mali ribolov v Evropi: položaj, odpornost in upravljanje).